Leģislatīvā asambleja 3. jūlijā pieņēma grozījumu, kas liedz ārvalstu tiesnešiem pieņemt lēmumus lietās, kas saistītas ar nacionālo drošību. Nacionālās drošības definīcija ir plaša, un tādēļ to var izmantot, lai liegtu iespēju ārvalstu tiesnešiem piedalīties daudzu lietu izskatīšanā. Iestādes pauda viedokli, ka šis grozījums bija ļoti svarīgs, lai aizsargātu valsts pamatintereses. Minētā lēmuma pieņemšana bija liels solis atpakaļ no esošās jauktās tiesību sistēmas, kas ļāva Makao izmantot ārvalstu tiesnešu zināšanas. Saskaņā ar oficiāliem datiem 10 no 49 Makao tiesnešiem ir ārvalstu valstspiederīgie, galvenokārt Portugāles pilsoņi.

2018. gada maijā demokrātiju atbalstošajam opozīcijas likumdevējam Sulu Sou tika izvirzīta apsūdzība par nelikumīgu pulcēšanos saistībā ar viņa dalību protestā 2016. gadā. Kopš 2017. gada decembra viņš ir atstādināts no pienākumu pildīšanas Leģislatīvajā asamblejā. Prokuratūra pieprasīja Sulu Sou un viņa līdzgaitniekam, pret esošo valdību noskaņotajam aktīvistam Scott Chiang, piemērot cietumsodu par pastiprinātu nepakļaušanos, taču tiesa lēma, ka cietumsoda piemērošana nebija pamatota, jo protests bija nevardarbīgs un īslaicīgs. Ja Sulu Sou būtu piemērots cietumsods, kas ir ilgāks par 30 dienām, viņš būtu atstādināts no pienākumu pildīšanas Leģislatīvajā asamblejā un tas vēl vairāk samazinātu jau tā vājās opozīcijas ietekmi. Pēc tiesas lēmuma pieņemšanas Sulu Sou varēja atsākt veikt savus likumdevēja pienākumus. Prokuratūras izvirzītās apsūdzības tika kritizētas par to, ka tās ir politiski motivētas, taču tiesas lēmums skaidri parāda tiesu varas neatkarību.

Valdība īsteno ilgtermiņa ekonomikas dažādošanas stratēģiju, taču Makao ekonomika joprojām ir lielā mērā atkarīga no azartspēļu un tūrisma nozares. Ekonomisko izaugsmi 2017. un 2018. gadā veicināja azartspēļu nozares atkopšanās un pastāvīga tūristu plūsma. 2018. gadā Makao teritorijā iebrauca 35,8 miljoni tūristu, t. i., par 9,8 % vairāk nekā 2017. gadā. Ienākumi no azartspēlēm palielinājās par 14 % un sasniedza 303 miljardus MOP (aptuveni 33 miljardi EUR).

Makao fiskālā pozīcija 2018. gadā saglabājās stabila. Makao ĪPA ir lielas rezerves, un tā fiskālais konts gadiem ilgi ir bijis ar pārpalikumu. 2018. gada septembra beigās valdības fiskālo rezervju apjoms bija aptuveni 554,9 miljardi MOP (60,4 miljardi EUR).

Makao ekonomikas dažādošana joprojām ir ilgtermiņa mērķis. Viens no mērķiem, ko pārvaldes iestādes noteikušas Makao piecu gadu attīstības plānā 2016.–2020. gadam, ir līdz 2020. gadam palielināt to kazino tirgus dalībnieku ieņēmumu daļu, kas iegūti no avotiem, kuri nav saistīti ar azartspēlēm, līdz 9 %. Taču saskaņā ar Statistikas un uzskaites dienesta 2018. gada decembra beigās publiskoto ziņojumu par ekonomikas dažādošanu iespējamība, ka šis mērķis netiks sasniegts, arvien palielinās. 2017. gads patiešām bija neveiksmīgs gads ekonomikas dažādošanas ziņā, jo tikai 6,8 % no kazino ieņēmumiem nodrošināja ar azartspēlēm nesaistīti avoti, proti, tas bija samazinājums no 7,4 % 2016. gadā.

Vides aizsardzības jomā — šā gada politikas uzrunā Makao izpildvaras vadītājs ierosināja būvēt iekārtu, lai pirms eksportēšanas veiktu papīra, plastmasas un metāla atkritumu iepriekšēju apstrādi, kā arī būvēt centralizētu pārtikas atkritumu apstrādes iekārtu. Izpildvaras vadītājs paziņoja arī par citiem mērķiem: uzstādīt 200 elektromobiļu uzlādes iekārtas, ieviest plastmasas pudeļu pārstrādes iekārtas un pabeigt izstrādāt tiesību aktus par plastmasas maisiņu izmantošanas ierobežošanu.

Reģionālā sadarbība

Makao un Ķīnas Tirdzniecības ministrija 12. decembrī parakstīja nolīgumu par preču tirdzniecību saskaņā ar kontinentālās Ķīnas un Makao Ciešāku ekonomisko partnerattiecību nolīgumu (CEPA). Jaunajā nolīgumā, kas tiks īstenots no 2019. gada 1. janvāra, ir paredzēti izcelsmes noteikumi un elastīgākas metodes, lai noteiktu izcelsmi visiem ražojumiem, kas klasificēti atbilstīgi kontinentālās daļas tarifu kodiem. Nolīgumā arī ir paredzēts pilnveidot preču muitošanu, veicot tirdzniecību. Īpaša sadaļa ir atvēlēta Guandunas, Honkongas un Makao līča reģionam, lai izmēģinājuma kārtā īstenotu preču muitošanas pasākumus līča reģionā.

Honkongas-Džuhai-Makao tiltu, kas ir pasaulē garākais jūras tilts, atklāja oktobrī. Tilts ļauj saīsināt laiku, kas vajadzīgs, lai nokļūtu no Makao līdz Honkongai, un tam būs būtiska nozīme Lielā līča reģiona (LLR) integrācijas procesā.

Makao loma ir veidot ekonomisko tiltu starp Ķīnu un valstīm, kurās runā portugāļu valodā. Šai sakarā 2019. gada politikas uzrunā tika ierosināts izveidot monetāro pakalpojumu platformu starp Ķīnu un valstīm, kurās runā portugāļu valodā, un attīstīt Makao par juaņa renminbi norēķinu centru valstīm, kurās runā portugāļu valodā.

Lielā līča reģiona rīcības plānā, kas tika publicēts februārī, Makao tika atzīta par vienu no četrām nozīmīgākajām pilsētām (līdzās Honkongai, Šenžeņai un Guaņdžou), kurām ir būtiska nozīme reģiona attīstībā. Saskaņā ar minēto plānu Makao ne vien turpinās dažādot savu ekonomiku, bet arī stiprinās savu pozīciju kā pasaules līmeņa tūrisma un izklaides centrs un kā sadarbības platforma darījumdarbības un tirdzniecības jomā starp Ķīnu un valstīm, kurās runā portugāļu valodā.

ES un Makao divpusējās attiecības

2018. gadā ES bija otrs lielākais Makao importa partneris, ierindojoties aiz kontinentālās Ķīnas un veidojot 25 % no visa Makao importa apjoma. Tomēr ES nokļuva mazāk par 1,7 % no Makao eksportētajām precēm. Šī tirdzniecības nelīdzsvarotība ir izveidojusi ilgstošu tirdzniecības pārpalikumu ES labā, jo Makao importa pieprasījums gadu gaitā turpināja palielināties, taču tā ražošanas nozare ir samazinājusies līdz mazāk par 1 % no IKP.

Divpusējā preču tirdzniecība pieauga par 29,5 %, un tās apmērs 2018. gadā bija 963 miljoni EUR. ES eksporta apjoms uz Makao sasniedza 852 miljonus EUR, un tas ir 36,1 % pieaugums salīdzinājumā ar iepriekšējo gadu, tā rezultātā 2018. gadā veidojās 741 miljona EUR tirdzniecības pārpalikums. Makao ir augošs tirgus Eiropas luksusprecēm. ES un Makao tirdzniecības attiecību pamatā ir darījumdarbības iespējas azartspēļu un tūrisma nozarēs. Nozīmīgākās ES eksporta preces bija dārgi ādas izstrādājumi, apģērbs, pulksteņi un juvelierizstrādājumi, pārtika un dzērieni, kā arī automobiļi.

ES uzņēmumus potenciāli interesē arī iepirkumi transporta, enerģētikas un būvniecības jomā, jo Makao pašlaik tiek īstenots arvien vairāk infrastruktūras attīstības projektu. Tomēr, salīdzinot ar citiem lielajiem investoriem (Honkongu, Ķīnu un ASV), ES uzņēmumu tiešie ieguldījumi Makao joprojām ir pieticīgi. Portugāle bija redzamākais ES investors Makao, 2017. gadā veidojot 3,7 % (9 miljardi MOP) no kopējā tiešo ieguldījumu uzkrājuma.

Izpildvaras vadītājs 2019. gada politikas uzrunā skaidri uzsvēra vēlmi stiprināt ekonomiskās attiecības ar ES, izmantojot Portugāli kā ieejas punktu.

ES un Makao kopīgās komitejas 22. sanāksme notika 23. martā Makao. Puses galvenokārt izvērtēja ES 2018. gadā veiktās uzraudzības rezultātus attiecībā uz saistībām, kuras Makao uzņēmās, lai īstenotu labu pārvaldību nodokļu jomā. Makao 2017. gada decembrī tika iekļauta to 17 nodokļu jurisdikciju ES sarakstā, kas nesadarbojas, taču 2018. gada janvārī tika izslēgta no šā saraksta, ņemot vērā Makao valdības apņemšanos līdz 2018. gada beigām nodrošināt ES prasību izpildi. Uzraudzības procesa laikā ES atzinīgi novērtēja to, ka Ķīnas Tautas Republika Konvenciju par savstarpējo administratīvo palīdzību nodokļu jomā attiecināja arī uz Makao, kā arī faktu, ka Makao ĪPA aktivizēja nepieciešamos nolīgumus par informācijas apmaiņu. ES apstiprināja arī ESAO novērtējumu par nodokļu režīmu, kas paredz piešķirt priekšrocības ārzonu uzņēmumiem, — pēc tam, kad Makao ĪPA 2018. gada decembrī veica grozījumus attiecībā uz šo režīmu, lai nodrošinātu atbilstību ESAO prasībām. Pamatojoties uz to, Eiropas Savienības Padome 2019. gada martā vienojās, ka Makao ir izpildījusi savas saistības par labu pārvaldību nodokļu jomā. Dialogs ar Makao ĪPA par G20 minimālo standartu izpildi attiecībā uz nodokļu bāzes samazināšanu un peļņas novirzīšanu turpināsies arī 2019. gadā.

ES ņēma vērā Makao ĪPA ieceri kļūt par ķīniešu tradicionālās medicīnas centru. ES un Makao vienojās organizēt informācijas apmaiņu ekspertu līmenī par ES regulatīvo satvaru attiecībā uz tradicionālajām augu izcelsmes zālēm. Abas puses vienojās arī turpināt meklēt iespējas sadarbībai vides un zaļo tehnoloģiju jomā, īpaši Makao Starptautiskā vides sadarbības foruma un izstādes ietvaros. Attiecībā uz tūrismu abas puses diskutēja par to, kā veicināt tūristu plūsmas un apmaiņu.

Kā ik gadu, arī 2018. gadā Eiropas Tirdzniecības palāta Makao (MECC ), sadarbojoties ar Eiropas Tirdzniecības palātu Honkongā, koordinēja Eiropas dalību Makao organizētajā Starptautiskajā vides sadarbības forumā un izstādē, kas notika martā, kā arī Makao Starptautiskajā tirdzniecības un ieguldījumu izstādē, kas tika organizēta oktobrī.

Tūrismam bija īpaši būtiska nozīme divpusējās attiecībās 2018. gadā, jo tas bija ES un Ķīnas tūrisma gads. Eiropas dienā slavenais Makao tornis tika iekrāsots zilajā ES karoga krāsā. 2018. gada 23. oktobrī Makao rīkoja septīto Vispasaules tūrisma ekonomikas forumu, un Eiropas Savienība bija tās partnerreģions, savukārt Guanduna — tās īpašā partnerprovince. ES šajā pasākumā bija savs paviljons, un ES organizēja uzņēmēju sadarbības veidošanas pasākumu un pamanāmi piedalījās foruma norisēs.

ES un Makao īsteno divus nozīmīgus projektus, kuri joprojām uzrāda labus rezultātus, — viens no tiem ir tieslietu jomā, otrs — tulku apmācības jomā. Pirmais projekts — “Trešā Makao un ES sadarbības programma tieslietu jomā” — veicina Makao ĪPA tiesību sistēmas modernizāciju un attīstību. Savukārt otro projektu — mācību programmu konferenču tulkošanā ķīniešu un portugāļu valodā — Eiropas Komisija un Makao Publiskās pārvaldes un civildienesta birojs īsteno kopš 2006. gada, un tā mērķis ir apmierināt pieprasījumu pēc kvalificētiem tulkiem abās valodās. Līdz šim ir apmācīti 97 Makao tulki, un lielākā daļa no viņiem tagad strādā publiskajā pārvaldē. Kopš 2010. gada arī Makao Politehniskais institūts (MPI) sadarbībā ar Eiropas Komisiju īsteno mācību programmu, kas paredzēta universitātes pasniedzējiem un profesionāliem tulkiem no Makao un kontinentālās Ķīnas. Eiropas Savienības akadēmisko programmu Makao papildināja darbības Žana Monē vārdā nosauktā projekta ietvaros. Šīs darbības turpina veicināt Makao labāku izpratni par ES.

Pēc ES un Makao kopīgās komitejas sanāksmes 2015. gadā tika izveidots līdzfinansēšanas mehānisms pamatprogrammas “Apvārsnis 2020” ietvaros, un ES 2018. gadā organizēja informatīvu sanāksmi līdzdalības veicināšanai. Veiksmīgiem programmas “Apvārsnis 2020” projektu dalībniekiem no Makao finansējumu vienpusēji nodrošina Makao Zinātnes un tehnoloģiju attīstības fonds. Taču pēdējos divos gados minētais fonds saņēma tikai vienu pieteikumu, kas tika noraidīts. Līdz 2018. gada beigām pamatprogrammas “Apvārsnis 2020” projektos nebija iesaistījies neviens uzņēmums no Makao.